DA Den Europæiske Unions Tidende C 313/39

Sag anlagt den 30. september 2008 — GEMA mod Kommissionen

(Sag T-410/08)

(2008/C 313/70)

Processprog: tysk

Parter

Sagsøger: Gesellschaft für musikalische Aufführungs- und mechanische Vervielfältigungsrechte (GEMA) (Berlin, Tyskland) (ved Rechtsanwälte R. Bechtold og I. Brinker)

Sagsøgt: Kommissionen for De Europæiske Fællesskaber

Sagsøgerens påstande

— I henhold til artikel 231, stk. 1, EF annulleres artikel 3, artikel 4, stk. 2, og — i det omfang den vedrører artikel 3 — artikel 4, stk. 3, i Kommissionens beslutning af 16. juli 2008 for så vidt angår sagsøgeren.

— I henhold til artikel 87, stk. 2, i Rettens procesreglement tilpligtes Kommissionen for De Europæiske Fællesskaber at betale sagens omkostninger.

Søgsmålsgrunde og væsentligste argumenter

Søgsmålet vedrører Kommissionens beslutning af 16. juli 2008 i sag COMP/C2/38.698 — CISAC, hvori Kommissionen fastslog, at en samordnet praksis i forbindelse med den gensidige tildeling af musikalske ophavsrettigheder imellem forvaltningsselskaber, som tilhører International Confederation of Societies of Authors and Composers (forvaltningsselskabernes internationale paraplyorganisation — »CISAC«), er uforenelig med artikel 81 EF og EØS-aftalens artikel 53. Sagsøgeren har anfægtet klagepunktet vedrørende samordnet praksis i artikel 3 samt den af beslutningens artikel 4, stk. 2 og 3, følgende forpligtelse til at bringe overtrædelsen til ophør.

Sagsøgeren har i denne forbindelse gjort fire anbringender gældende.

For det første har sagsøgeren gjort gældende, at Kommissionens beslutning ikke opfylder kravene i artikel 7 i forordning (EF) nr. 1/2003 (1). Beslutningen er i strid med princippet om retsakters klarhed, idet den ikke klart tilkendegiver, hvilken adfærd der forbydes, idet den er selvmodsigende, og idet den desuden er i strid med Kommissionens øvrige praksis. Endvidere har sagsøgeren anført, at der er sket en tilsidesættelse af proportionalitetsprincippet og magtfordrejning, eftersom Kommissionen i sin beslutning har ladet sig påvirke af forhold, som ikke er omfattet af de relevante konkurrenceretlige kriterier, og at Kommissionen dermed har overskredet sin kompetence.

For det andet gør sagsøgeren gældende, at Kommissionen har tilsidesat en væsentlig formforskrift, idet den i strid med artikel 253 EF ikke har begrundet beslutningen tilstrækkeligt.

For det tredje er beslutningen truffet på grundlag af en åbenbar retlig fejl og en åbenbar fejlvurdering, idet Kommissionen alene ud fra den foreliggende markedsstruktur har konkluderet, at der er tale om samordnet praksis. Dermed har Kommissionen på ulovlig vis vendt den lovfæstede fordeling af bevisbyrden til skade for sagsøgeren.

For det fjerde har Kommissionen på retsstridig vis lagt en tilsidesættelse af artikel 81 EF til grund, idet den har set bort fra, at den til det nationale område begrænsede tildeling af rettigheder i de gensidige repræsentationsaftaler, som er indgået mellem CISAC-medlemmerne på grundlag af CISAC-standardkontrakten, er en væsentlig og nødvendig del af den internationale kollektive forvaltning af rettigheder og udtryk for det almindeligt anerkendte territorialitetsprincip i ophavsretten, hvorfor det ikke er konkurrencebegrænsende som omhandlet i artikel 81 EF.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82, EFT 2003 L 1, s. 1.